b'\n_START_ARTICLE_\nTelecogresca\n_START_SECTION_\nHist\xc3\xb2ria [cal\xc2\xa0citaci\xc3\xb3]\n_START_PARAGRAPH_\nLa Telecogresca va n\xc3\xa9ixer l\'1 de desembre del 1978 per celebrar la construcci\xc3\xb3 del nou edifici de l\'Escola al carrer Jordi Girona 2. En aquesta primera ocasi\xc3\xb3, la festa va tenir lloc dins de la pr\xc3\xb2pia Escola. A partir de la segona edici\xc3\xb3, l\'empla\xc3\xa7ament va ser el bosc que actualment envolta el rectorat de la UPC. En el curs 1981-1982, hi va haver un par\xc3\xa8ntesi en la festa a causa de la denegaci\xc3\xb3 del perm\xc3\xads per utilitzar aquest espai._NEWLINE_L\'any 1983, un grup d\'estudiants van reprendre la iniciativa i van organitzar la festa al carrer Coronel Valenzuela. Malauradament es va anul\xc2\xb7lar a causa de la pluja, despr\xc3\xa9s d\'haver-se posposat una setmana, i l\'associaci\xc3\xb3 va quedar arru\xc3\xafnada. En aquest moment el rectorat va assumir les p\xc3\xa8rdues, que l\'associaci\xc3\xb3 va retornar al superposar a la festa de l\'any seg\xc3\xbcent._NEWLINE_L\'edici\xc3\xb3 de 1984 de la Telecogresca, al bosc de l\'actual rectorat, va ser un \xc3\xa8xit rotund i es va situar al cim de les festes universit\xc3\xa0ries, agafant el relleu de la ja desapareguda "Em Rio de Janeiro", que va ser la festa universit\xc3\xa0ria per excel\xc2\xb7l\xc3\xa8ncia de principis dels 1980. La Telecogresca va gaudir d\'una raonable bona salut durant alguns anys._NEWLINE_L\'any 1991, a causa de la construcci\xc3\xb3 imminent de l\'edifici del rectorat, es va denegar el perm\xc3\xads per celebrar la Festa al bosc. El 1992 la festa va passar per les Pistes Universit\xc3\xa0ries i, el 1993, es va celebrar per primer cop al Sot del Migdia, amb una capacitat per a 10.000 persones, sent aquest l\'escenari durant diversos anys._NEWLINE_El 1999 la Telecogresca arriba un dels moments m\xc3\xa9s daurats, per\xc3\xb2 a partir del 2000 comen\xc3\xa7a una pujada avall que acaba el 2002 amb una imminent fallida econ\xc3\xb2mica de la festa. Tot i aix\xc3\xad, l\'any 2003 la festa va ressorgir, marcant un punt d\'inflexi\xc3\xb3 a partir del qual les festes organitzades per l\'associaci\xc3\xb3 han estat un \xc3\xa8xit rotund._NEWLINE_En l\'edici\xc3\xb3 de 2005, la Telecogresca va acollir m\xc3\xa9s de 15.000 persones, fent que el Sot del Migdia es qued\xc3\xa9s petit per a la festa._NEWLINE_La festa de 2006, va tenir lloc el 12 de maig i va comen\xc3\xa7ar un nou cam\xc3\xad en un nou empla\xc3\xa7ament: al Parc del F\xc3\xb2rum, a causa de la denegaci\xc3\xb3, per part de l\'Ajuntament de Barcelona, d\'usar el Sot del Migdia._NEWLINE_El 2008 la Telecogresca va estar en perill degut a les negatives de l\'Ajuntament a l\'hora de concedir el perm\xc3\xads per a la celebraci\xc3\xb3 de l\'acte. Posteriorment i fruit de diverses protestes d\'estudiants, l\'edici\xc3\xb3 2008 es va celebrar amb \xc3\xa8xit. El 2009 fou l\'any que es canvi\xc3\xa0 de dia. Es passava de divendres a dissabte per primera vegada en 30 anys._NEWLINE_Despr\xc3\xa9s de quatre anys al Parc del F\xc3\xb2rum, el 2010 el festival torn\xc3\xa0 durant dos anys a l\'empla\xc3\xa7ament que m\xc3\xa9s temps l\'havia acollit, el Sot del Migdia, i en el seu dia habitual, divendres. Des de fa uns anys, per\xc3\xb2, s\'ha establit la festa al Parc del F\xc3\xb2rum i el dissabte._NEWLINE_Per les diferents edicions han passat grups com Ojos de Brujo, Melendi, Seguridad Social, Los Delinq\xc3\xbcentes, La Fuga, Muchachito, Ant\xc3\xb2nia Font, Gigi D\'Agostino, Celtas Cortos, Fundaci\xc3\xb3n Tony Manero, La Pegatina, Soziedad Alkoholika, Els Amics de les Arts, Mishima, Obrint Pas, La Gossa Sorda, Els Catarres, Txarango, Boikot, Oques Grasses o Aspencat i DJs de la talla de DJs From Mars o The Zombie Kids.\n_START_SECTION_\nOrganitzaci\xc3\xb3 [cal\xc2\xa0citaci\xc3\xb3]\n_START_PARAGRAPH_\nLa festa est\xc3\xa0 organitzada en primera inst\xc3\xa0ncia pels membres de l\'Associaci\xc3\xb3 Cultural Telecogresca als quals es denomina kapos. Aquests realitzen les tasques principals de gesti\xc3\xb3 de la festa.  _NEWLINE_Una festa del volum de la Telecogresca necessita m\xc3\xa9s persones per poder realitzar-se. Aqu\xc3\xad entren els anomenats matxaques, que s\xc3\xb3n voluntaris que ajuden puntualment en diverses tasques com repartir propaganda, muntar escenaris o servir a les barres. _NEWLINE_La festa es nodreix del voltant de 500 matxaques, que reben com a premi entrada gratu\xc3\xafta a l\'esdeveniment, samarreta i entrada a la Telecofarra, una festa posterior per als voluntaris.\n_START_SECTION_\nEdici\xc3\xb3 2019 [cal\xc2\xa0citaci\xc3\xb3]\n_START_PARAGRAPH_\nLloc: Parc del F\xc3\xb3rum_NEWLINE_Data: 6 d\'abril\n_START_SECTION_\nTelecofarra [cal\xc2\xa0citaci\xc3\xb3]\n_START_PARAGRAPH_\nLa Telecofarra no tindria sentit sense la Telecogresca, ja que va sorgir com a festa d\xe2\x80\x99agra\xc3\xafment als qui col\xc2\xb7laboraven en el festival. _NEWLINE_Fins al 2016 es celebr\xc3\xa0 durant el quadrimestre de tardor al Vel\xc3\xb2drom d\xe2\x80\x99Horta, amb una capacitat de 1.500 persones repartides en 2 espais, una carpa gran amb hits de tots els temps i un espai exterior m\xc3\xa9s experimental amb estils que van des del Reggae fins al Techno Minimal._NEWLINE_L\'any 2016 la festa va canviar de model i es va traslladar a la Carpa AIRE de Barcelona, augmentant la capacitat a 2.000 persones._NEWLINE_A partir del 2017 es celebra a un local proper al Campus Nord de la UPC.'